L'article 27 de la Llei orgànica 1/2004, de 28 de desembre, de mesures de protecció integral contra la violència de gènere, estableix un ajut econòmic per a les dones víctimes de violència de gènere que tenen un determinat nivell de renda i de les quals es presumeixi que, a causa de la seva edat, falta de preparació general o especialitzada i circumstàncies socials, tinguin especials dificultats per obtenir un lloc de treball.
Aquest article va el va desplegar el Reial decret 1452/2005, de 2 de desembre, que estableix a l'article 8 que correspon a les administracions competents en matèria de serveis socials –en aquest cas, la Generalitat de Catalunya– determinar el procediment de concessió i efectuar el pagament d'aquests ajuts, els quals han de ser finançats amb càrrec als pressupostos generals de l'Estat.
En virtut d'aquestes previsions, es va aprovar l'Ordre ASC/342/2008, de 30 de juny, per la qual es regula el procediment aplicable a la sol·licitud i concessió de l'ajut econòmic establert a l'article 27 de la Llei orgànica 1/2004, de 28 de desembre, de mesures de protecció integral contra la violència de gènere (DOGC núm. 5173, de 15.7.2008).
Aquesta Ordre disposa a l'article 8.1 que la tramitació de les sol·licituds d'aquests ajuts correspon a l'Institut Català d'Assistència i Serveis Socials, i la resolució, a la persona titular de l'aleshores Secretaria de Polítiques Familiars i Drets de Ciutadania.
Tanmateix, l'experiència dels darrers anys aconsella simplificar el procediment administratiu aplicable als ajuts, per tal d'agilitar-ne la tramitació, evitant la duplicitat d'òrgans en la seva gestió i concessió, i minimitzant les càrregues administratives per a les dones sol·licitants.
Així mateix, en la línia del que estableix l'article 8.2 del Reial decret 1452/2005, de 2 de desembre, en la regulació del procediment de concessió cal vetllar perquè totes les fases del procediment es duguin a terme amb la màxima celeritat i simplicitat de tràmits i garantir-ho.
Per això, la present Ordre té per objecte modificar l'Ordre ASC/342/2008, de 30 de juny, a l'efecte d'establir un únic òrgan administratiu encarregat de la tramitació i la resolució dels ajuts, que per raó de la matèria ha de ser la secretaria sectorial o la unitat directiva competent en matèria de polítiques familiars.
Així mateix, s'aprofita aquesta modificació normativa per millorar la redacció de l'article 9, relatiu a la resolució i al recurs que s'hi pot interposar en contra, a l'efecte de donar més seguretat jurídica al text.
Per tot això, i en ús de les facultats que m'atorga l'article 39.3 de la Llei 13/2008, de 5 de novembre, de la presidència de la Generalitat i del Govern,
Modificació de l'article 8.1 de l'Ordre ASC/342/2008, de 30 de juny
Es modifica l'apartat 1 de l'article 8, que queda redactat de la manera següent:
"8.1 La tramitació de les sol·licituds correspon al Servei de Prestacions Econòmiques i Subvencions, i la resolució, a la persona titular de la Subdirecció General de Família."
Modificació de l'article 9 de l'Ordre ASC/342/2008, de 30 de juny
"La resolució s'ha de notificar a les persones interessades per correu certificat.
Contra la resolució, que no exhaureix la via administrativa, es pot interposar un recurs d'alçada en el termini d'un mes davant la persona titular de la Subdirecció General de Família, o davant de la persona titular de la Secretaria de Família, que és l'òrgan competent per resoldre'l, en els termes que estableixen els articles 114 i següents de la Llei 30/1992, de 26 de novembre, de règim jurídic de les administracions públiques i del procediment administratiu comú."
Modificació de la disposició final 1 de l'Ordre ASC/342/2008, de 30 de juny
Es modifica la disposició final 1, que queda redactada de la manera següent:
"–1 Es faculta la persona titular de la Secretaria de Família a adoptar les mesures necessàries per a l'aplicació d'aquesta disposició."
Aquesta Ordre entrar en vigor l'endemà de la seva publicació en el Diari Oficial de la Generalitat de Catalunya.